Valtteri Viirret

Valtteri Viirret (s. 11. elokuuta 2003 Ylivieska) on suomalainen jääkiekkopuolustaja, joka pelaa Mestis-joukkue IPK:ssa.
Ura.
Seuraura.
Viirret on Ylivieskan Jääkarhujen kasvatti. Kaudeksi 2019–2020 hän siirtyi yhdessä Hämeenahon veljesten Veikan ja Lennin kanssa YJK:sta koesopimuksen kautta Porin Ässiin. Viirret oli seuran B2-nuorten tehokkain puolustaja tehoilla 10+11=21. Kaudella 2020–2021 hän voitti tehoilla 10+19=29 koko B-nuorten SM-sarjan puolustajien piste- ja syöttöpörssin. Viirret valittiin kauden päätteeksi sarjan toiseen tähdistökentälliseen. 
Kaudella 2021–2022 Viirret oli tehoilla 4+20=24 Ässien U20-joukkueen tehokkain puolustaja Verneri Hellmanin kanssa. Hän debytoi kauden aikana myös miesten peleissä, kun tammikuussa 2022 Ässät lainasi Viirretin ja kuusi muuta pelaajaa toistaiseksi voimassa olevilla sopimuksilla Mestis-joukkue Kokkolan Hermekseen hakemaan pelituntumaa, kun Ässien U20-joukkueen pelit olivat tauolla koronavirusrajoitusten vuoksi. Viirret pelasi siellä kolme runkosarjaottelua tehden kaksi syöttöpistettä. Huhtikuussa 2022 Viirret teki Ässien kanssa kolmivuotisen SM-liigasopimuksen.
Viirret teki SM-liigadebyyttinsä kauden 2022–2023 kolmannella kierroksella 17. syyskuuta 2022 JYPiä vastaan. Viirret merkittiin Ässien seitsemänneksi puolustajaksi. Hän sai ottelussa jääaikaa tasan kymmenen minuuttia. 5. marraskuuta 2022 kotiottelussa HIFK:ta vastaan Viirret sai ottelurangaistuksen tapeltuaan Micke-Max Åstenin kanssa. Seuraavassa HIFK:ta vastaan pelatussa kotiottelussa 16. joulukuuta 2022 Viirret teki liigauransa avausmaalin ylivoimalla. Hänet valittiin ottelun ykköstähdeksi. 20. tammikuuta 2023 Viirret teki voittomaalin kotiottelussa Tapparaa vastaan. Kaikkiaan hänen tulokaskautensa toi 39 runkosarjaottelussa 16 tehopistettä. Viirret pelasi myös seuran U20-joukkueessa tehden 17 runkosarjaottelussa kahdeksan maalia ja 19 tehopistettä. Hän oli U20-joukkueen eniten maaleja tehnyt puolustaja.
Lokakuussa 2023 Ässät lainasi Viirretin alustavasti 17. joulukuuta 2023 asti kestävällä sopimuksella Mestis-joukkue Imatran Ketterään, jossa hän pelasi suurimman osan kaudesta 2023–2024 ja lopulta kauden loppuun. Viirret pelasi Mestiksessä 23 runkosarjaottelua tehopistein 2+12=14 ja 12 pudotuspeliottelua tehopistein 2+5=7. Hän jakoi pudotuspeleissä sarjan puolustajien tehotilaston voiton joukkuetoverinsa Santeri Salmelan kanssa. Kuudennessa finaaliottelussa 18. huhtikuuta 2024 Iisalmen Peli-Karhuja vastaan Viirret teki Ketterän 5–3-voittoon päättyneen ottelun voittomaalin, joka tasoitti ottelusarjan 3–3:een. Hän sai ottelussa myös kakkossyöttöpisteen Jimi Rönkkösen tekemään maaliin. Ketterän kausi päättyi lopulta hopeaan. Viirret pelasi kauden aikana Ässissä SM-liigaa kahdeksan runkosarjaottelua ilman tehopisteitä. Hän pelasi myös 13 ottelua seuran U20-joukkueessa.
Kaudeksi 2024–2025 Viirret siirtyi vuoden mittaisella sopimuksella Mestis-joukkue IPK:hon. Hän teki runkosarjassa 48 ottelussa tehot 5+24=29, joilla Viirret jakoi joukkueen sisäisen pistepörssin kolmannen sijan Pekka Suhosen kanssa. Hän sijoittui koko Mestiksen puolustajien pistepörssissä toiseksi edellään vain Jokereiden Riku Tuomola. Pudotuspeleissä Viirret teki 12 ottelussa tehot 2+11=13, joilla hän oli sarjan toiseksi tehokkain puolustaja Tuomolan jälkeen. Viirret voitti kauden päätteeksi Mestis-hopeaa. Toukokuussa 2025 hän teki IPK:n kanssa vuoden mittaisen jatkosopimuksen.
Maajoukkueura.
Viirret on pelannut kolme nuorten maaottelua.
Muuta.
Viirret on maininnut jääkiekkoilijoina esikuvikseen Jere Karalahden ja Matt Nickersonin.